Avviż tal-Kummissjoni dwar ir-rimedji aċċettabbli taħt ir-regolament tal-kunsill (KEE) Nru 4064/89 u taħt ir-regolament tal-kunsill (KE) Nru 447/98(Test b’relevanza għaż-ŻEE)



Official Journal C 068 , 02/03/2001 P. 0003 - 0011

CS.ES Chapter 08 Volume 02 P. 89 - 97

ET.ES Chapter 08 Volume 02 P. 89 - 97

HU.ES Chapter 08 Volume 02 P. 89 - 97

LT.ES Chapter 08 Volume 02 P. 89 - 97

LV.ES Chapter 08 Volume 02 P. 89 - 97

MT.ES Chapter 08 Volume 02 P. 89 - 97

PL.ES Chapter 08 Volume 02 P. 89 - 97

SK.ES Chapter 08 Volume 02 P. 89 - 97

SL.ES Chapter 08 Volume 02 P. 89 - 97



Avviż tal-kummissjoni dwar ir-rimedji aċċettabbli taħt ir-regolament tal-kunsill (KEE) Nru 4064/89 u taħt ir-regolament tal-kunsill (KE) Nru 447/98 (2001/K 68/03) (Test b'relevanza għaż-ŻEE) I. INTRODUZZJONI 1. Ir-Regolament tal-Kunsill (KEE) Nru 4064/89 tal-21 ta' Diċembru 1989 dwar il-kontroll tal-konċentrazzjonijiet bejn l-intrapriżi [1], kif l-aħħar emendat bir-Regolament (KE) Nru 1310/97 [2] (minn issa ‘l quddiem issir referenza għalih bħala "ir-Regolament ta' Għaqda") jipprovdi b'mod speċifiku li l-Kummissjoni tista' tiddeċiedi li tiddikjara konċentrazzjoni kompatibbli mas-suq komuni wara modifika mill-partijiet [3]. Il-premessa 8 tar-Regolament tal-Kunsill (KE) Nru 1310/97 tgħid li l-Kummissjoni tista' tiddikjara konċentrazzjoni kompatibbli mas-suq komuni fit-tieni fażi [4] tal-proċedura, wara impenni mill-partijiet li jkunu proporzjonali għal u li jeliminaw għal kollox il-problema tal-kompetizzjoni…. Il-premessa 8 tipprovdi wkoll għal impenni fit-tieni fażi [5] tal-proċedura fejn il-problema tal-kompetizzjoni tkun diġà identifikabbli u tista' tiġi rimedjata b'mod faċli… It-trasparenza u l-konsultazzjoni effettiva ta' l-Istati Membri u l-partijiet terzi interessati għandhom jiġu żgurati fiż-żewġ fażijiet tal-proċedura. 2. L-għan ta' dan l-avviż huwa li jipprovdi gwida dwar il-modifiki għal konċentrazzjonijiet, li jinkludu, b'mod partikolari, impenni sabiex konċentrazzjoni tiġi modifikata. Modifiki bħal dawn huma deskritti b'mod komuni bħala "rimedji" minħabba li l-għan tagħhom huwa li jnaqqsu s-saħħa tas-suq tal-partijiet ta' l-għaqda u sabiex jerġgħu jiddaħħlu fis-seħħ il-kondizzjonijiet għal kompetizzjoni effettiva li jiġu mħarbta b'riżultat ta' l-għaqda li toħloq jew issaħħaħ posizzjoni dominanti. Il-gwida stabbilita f'dan l-avviż tirrifletti l-esperjenza dejjem tevolvi tal-Kummissjoni bl-istima, aċċettazzjoni u implimentazzjoni ta' rimedji taħt ir-Regolament ta' għaqda sa mid-dħul fis-seħħ tiegħu nhar il-21 ta' Settembru 1990. Il-prinċipji li jinsabu hawnhekk jiġu applikati u żviluppati aktar u rfinuti mill-Kummissjoni f'każijiet individwali. Il-gwida pprovduta dwar l-impenni hija mingħajr preġudizzju ta' l-interpretazzjoni li tista' tingħata mill-Qorti tal-Ġustizzja jew mill-Qorti ta' Prim' Istanza tal-Komunitajiet Ewropej. 3. Dan l-avviż jistabbilixxi l-prinċipji ġenerali applikabbli għar-rimedji aċċettabbli għall-Kummissjoni, it-tipi prinċipali ta' impenni li ġew aċċettati mill-Kummissjoni fil-każijiet taħt ir-Regolament ta' Għaqda, il-ħtiġiet speċifiċi li l-proposti għall-impenni tiegħu jeħtieġu li jiġu sodisfatti fiż-żewġ fażijiet tal-proċedura, u l-ħtiġiet prinċipali għall-implimentazzjoni ta' l-impenni. II. PRINĊIPJI ĠENERALI 4. Taħt ir-Regolament ta' Għaqda, il-Kummissjoni tistma l-kompatibilità ta' konċentrazzjoni notifikata mas-suq komuni fuq il-bażi ta' l-effett tagħha fuq l-istruttura tal-kompetizzjoni fil-Komunità [6]. It-test għall-kompatibilità taħt l-Artikolu 2(2) u (3) tar-Regolament ta' Għaqda huwa kemm jekk konċentrazzjoni toħloq jew issaħħaħ posizzjoni dominanti kif ukoll jekk le li bir-riżultat tagħha, ma jkunx hemm kompetizzjoni effettiva b'mod sinnifikanti fis-suq komuni jew parti sostanzjali minnha [7]. Konċentrazzjoni li toħloq jew li ssaħħaħ posizzjoni dominanti kif deskritt fuq mhiex kompatibbli mas-suq komuni u l-Kummissjoni hija meħtieġa li tibbrojbixxiha. 5. Fejn konċentrazzjoni toħloq tħassib għall-kompetizzjoni f'li tista' twassal għall-ħolqien jew tisħiħ ta' posizzjoni dominanti, il-partijiet ifittxu li jimmodifikaw il-konċentrazzjoni sabiex isolvu t-tħassib għall-kompetizzjoni mqajjma mill-Kummissjoni u b'hekk jiksbu l-ħelsien mill-għaqda tagħhom. Jistgħu jiġu offruti modifiki bħal dawn u implimentati qabel deċiżjoni ta' ħelsien. Iżda, huwa aktar komuni li l-partijiet jissottomettu impenni bil-għan li jagħmlu l-konċentrazzjoni kompatibbli mas-suq komuni fi ħdan perjodu speċifiku wara l-ħelsien. 6. Hija r-responsabilità tal-Kummissjoni li turi li konċentrazzjoni toħloq jew issaħħaħ l-istrutturi tas-suq li jistgħu jimpedixxu b'mod sinnifikanti l-kompetizzjoni effettiva fis-suq komuni. Hija r-responsabilità tal-partijiet li juru li r-rimedji proposti, ladarba jiġu implimentati jeliminaw il-ħolqien jew it-tisħiħ ta' posizzjoni dominati bħal din identifikata mill-Kummissjoni. Għal dan il-għan, il-partijiet huma meħtieġa li juru biċ-ċar, għas-sodisfazzjon tal-Kummissjoni bi qbil ma' l-obbligi tagħha taħt ir-Regolament ta' għaqda, li r-rimedju jerġa' jġib mill-ġdid il-kondizzjonijiet ta' kompetizzjoni effettiva fis-suq komuni fuq bażi permanenti. 7. Meta ssir stima ta' jekk rimedju jerġax iġib il-kompetezzjoni effettiva, il-Kummissjoni tikkonsidra l-fatturi kollha relevanti li għandhom x'jaqsmu mar-rimedju nnifsu, inkluż inter alia t-tip, l-iskala u l-għan tar-rimedju propost, flimkien mal-probabilità ta' l-implimentazzjoni sħiħa u fil-ħin b'suċċess mill-partijiet. Barra minn hekk, dawn il-fatturi għandhom jiġu stmati b'referenza għall-istruttura u l-karatteristiċi partikolari tas-suq li fih iseħħ it-tħassib fil-kompetizzjoni, inkluż ovvjament il-posizzjoni tal-partijiet u tal-parteċipanti l-oħra fis-suq. Dan ifisser li huwa d-dmir tal-partijiet sa mill-bidu nett li jneħħu kwalunkwe inċertezzi fir-rigward ta' dawn il-fatturi li jistgħu jikkawżaw li l-Kummissjoni tirrifjuta r-rimedju propost. 8. B'mod aktar ġenerali, il-Kummissjoni għandha tikkonsidra l-fatt li kwalunkwe rimedju, sakemm dan jibqa' impenn li ma jkunx għadu ġie sodisfatt, iġorr miegħu ċerti inċertezzi fir-rigward tar-riżultat eventwali tiegħu. Dan il-fattur ġenerali għandu jitqies ukoll mill-partijiet meta jippreżentaw rimedju għall-Kummissjoni. 9. Fil-każ Gencor [8], il-Qorti ta' Prim' Istanza stabbiliet il-prinċipju li l-għan prinċipali ta' l-impenni huwa li jiżguraw strutturi kompetittivi tas-suq. Għalhekk, impenni li jammontaw biss għal wegħda li jġibu ruħhom f'ċertu mod, eżempju impenn li posizzjoni dominanti maħluqa jew imsaħħa mill-konċentrazzjoni proposta ma tiġix abbużata, fil-fatt ma jiġux meqjusin xierqa sabiex iġibu l-konċentrazzjoni xierqa mas-suq komuni. Skond il-Qorti [9], rabtiet li huma strutturali fin-natura tagħhom, bħal impenn li sussidjarja tiġi mibjugħa, huma, bħala regola, preferibbli min-naħa ta' l-għan tar-Regolament, minħabba li impenn bħal dan jimpedixxi l-ħolqien jew tisħiħ ta' posizzjoni dominanti li tkun ġiet identifikata mill-Kummissjoni qabel u għalhekk ma teħtieġx miżuri ta' kontroll fuq perjodu ta' żmien medju jew fit-tul. Madankollu, l-possibilità li tipi oħra ta' impenni jistgħu huma nfushom ikunu kapaċi jimpedixxu l-ħruġ jew tisħiħ ta' posizzjoni dominanti, ma tistax ma tiġix meqjusa awtomatikament. Barra minn hekk, jekk impenni bħal dawn jistgħux jiġu aċċettati għandha tiġi stabbilita fuq bażi ta' każ, każ. 10. Ladarba l-konċentrazzjoni tiġi implimentata, minkejja l-possibilità ta' ċerti klawsoli ta' salvagwardja, il-kondizzjonijiet mixtieqa ta' kompetizzjoni fis-suq ma jistgħux fil-fatt jiġu stabbiliti mill-ġdid sakemm l-impenni jiġu sodisfatti. Għalhekk, l-impenni għandhom ikunu jistgħu jiġu implimentati b'mod effettiv u fi żmien perjodu qasir. L-impenni ma għandhomx jeħtieġu kontroll addizzjonali ladarba jkunu ġew implimentati [10]. 11. Il-Kummissjoni tista' taċċetta impenni fiż-żewġ fażijiet tal-proċedura. Iżda, minħabba l-fatt li investigazzjoni fid-dettal tas-suq titwettaq biss fit-II fażi, impenni sottomessi lill-Kummissjoni fl-I fażi għandhom ikunu biżżejjed sabiex jeliminaw biċ-ċar "dubji serji" fi ħdan it-tifsira ta' l-Artikolu 6(1)(ċ) tar-Regolament ta' Għaqda [11]. Bi qbil ma' l-Artikolu 10(2) tar-Regolament ta' Għaqda, il-Kummissjoni għandha tieħu deċiżjoni ta' ħelsien malli d-dubji serji stabbiliti fid-deċiżjoni bi qbil ma' l-Artikolu 6(1)(ċ) tar-Regolament ta' Għaqda jitneħħew bħala riżultat ta' impenni sottomessi mill-partijiet. Din ir-regola tapplika b'mod partikolari għal impenni proposti f'fażi bikrija ta' proċedimenti tat-II fażi [12]. Wara investigazzjoni fid-dettall u fejn il-Kummissjoni f'Dikjarazzjoni ta' l-Oġġezzjonijiet tilħaq l-ideja preliminarja li l-għaqda twassal għall-ħolqien jew tisħiħ ta' posizzjoni dominanti fi ħdan it-tifsira ta' l-Artikolu 2(3) tar-Regolament ta' Għaqda, l-impenni għandhom jeliminaw il-ħolqien jew it-tisħiħ ta' posizzjoni dominanti bħal din. 12. Filwaqt li l-partijiet għandhom joffru impenni, il-Kummissjoni tista' tiżgura l-infurzar ta' l-impenni billi tagħmel l-awtorizzazzjoni tagħha soġġetta għall-konformità magħhom [13]. Għandha ssir distinzjoni bejn il-kondizzjonijiet u l-obbligi. Il-ħtieġa għall-ilħuq ta' kull miżura li tagħti bidu għal bidla strutturali tas-suq hija kondizzjoni - eżempju, li negozju għandu jiġi divestit. Il-passi implimentattivi li huma meħtieġa sabiex jintlaħaq dan ir-riżultat huma obbligi ġenerali fuq il-partijiet, eż. bħall-ħatra ta' depożitarju b'mandat irrevokabbli sabiex ibiegħ in-negozju. Fejn l-intrapriżi konċernati jwettqu ksur ta' obbligu, il-Kummissjoni tista' tirrevoka deċiżjonijiet ta' ħelsien maħruġa jew taħt l-Artikolu 6(2) jew l-Artikolu 8(2) tar-Regolament ta' Għaqda, li jaġixxi bi qbil ma' l-Artikolu 6(3) jew l-Artikolu 8(5)(b), rispettivament. Il-partijiet jistgħu jkunu soġġetti wkoll għal penali u għal ħlasijiet perjodiċi ta' penali kif għalihom hemm provdut fl-Artikolu 14(2)(a) u 15(2)(a) rispettivament tar-Regolament ta' Għaqda. Fejn, iżda, is-sitwazzjoni li tagħmel il-konċentrazzjoni kompatibbli mas-suq komuni ma timmaterjalizzax [14], iġifieri, fejn il-kondizzjoni ma tiġix sodisfatta, id-deċiżjoni tal-kompatibilità ma treġġix aktar. F'ċirkostanzi bħal dawn, il-Kummissjoni tista', bi qbil ma' l-Artikolu 8(4) tar-Regolament ta' Għaqda, tordna li tittieħed kwalunkwe azzjoni meħtieġa sabiex terġa' ddaħħal fis-seħħ il-kondizzjonijiet ta' kompetizzjoni effettiva [15]. Barra minn hekk, il-partijiet jistgħu jkunu soġġetti wkoll għal penali previsti fl-Artikolu 14(2)(ċ). III. TIPI TA' RIMEDJI AĊĊETTABBLI GĦALL-KUMMISSJONI [16] 1. Divestitura 13. Fejn għaqda proposta thedded li toħloq jew li ssaħħaħ posizzjoni dominanti li timpedixxi l-kompetizzjoni effettiva, l-aktar mod effiċjenti sabiex tiġi restawrata kompetizzjoni effettiva, apparti l-projbizzjoni, huwa li jinħolqu l-kondizzjonijiet għall-ħruġ ta' entità kompetittiva ġdida jew għat-tisħiħ ta' kompetituri eżistenti permezz ta' divestitura. Kummerċ viabbli 14. L-attivitajiet divestiti għandhom ikunu magħmulin minn negozju vijabbli li, jekk imħaddem minn xerrej xieraq jista' jikkompeti b'mod effettiv ma' l-entità inkorporata fuq bażi dewwiema. Normalment, kummerċ vijabbli huwa wieħed eżistenti li jista' jopera fuq bażi għalih waħdu, li tfisser indipendentament mill-partijiet ta' għaqda fir-rigward tal-provvista ta' materjali ta' dħul jew forom oħra ta' koperazzjoni għajr matul il-perjodu transitorju. 15. F'li jiġi propost negozju vijabbli għal divestitura, il-partijiet għandhom iqisu n-nuqqas ta' ċertezzi u r-riskji li għandhom x'jaqsmu mat-trasferiment ta' negozju għal sid ġdid. Dawn ir-riskji jistgħu jillimitaw l-impatt kompetittiv tan-negozju divestit, u, għalhekk, jistgħu jwasslu għal sitwazzjoni tas-suq fejn it-tħassib tal-kompetizzjoni tal-Kummissjoni mhux bilfors li jiġi eliminat. Għan tad-divestitura 16. Fejn il-problema tal-kompetizzjoni tirriżulta minn koinċidenza orizzontali, għandu jiġi divestit l-aktar negozju xieraq [17]. Dan jista' jkun in-negozju tal-kumpanija akwirenti fil-każijiet ta' offerta ostili fejn l-għarfien tal-parti notifikanti tan-negozju li għandu jiġi akwistat huwa aktar limitat. Impenn sabiex jiġu divestiti attivitajiet tal-kumpanija fil-mira jista', f'ċirkostanzi bħal dawn, iżid ir-riskju li dan in-negozju ma jirriżultax f'kompetitur vijabbli li jista' jikkompeti b'mod effettiv fis-suq fuq bażi dewwiema. 17. F'li jiġi stabbilit liema negozju koinċidenti għandu jiġi divestit, l-abilità tan-negozju li għandu jiġi mħaddem fuq bażi għalh waħdu hija konsiderazzjoni importanti [18]. Sabiex jiġi żgurat negozju vijabbli, jista' jkun hemm bżonn li, f'divestitura, jiġu nklużi l-attivitajiet li jkollhom x'jaqsmu mas-swieq fejn il-Kummissjoni ma kelliex tħassib ta' kompetizzjoni minħabba li dan jista' jkun l-uniku mezz kif jista' jinħoloq kompetitur effettiv fis-swieq affettwati [19]. 18. Għalkemm ġiet aċċettata f'ċerti ċirkostanzi speċifiċi [20], divestitura magħmula minn kombinazzjoni ta' ċerti beni minn kemm ix-xerrej kif ukoll mill-mira tista' toħloq riskji addizzjonali fir-rigward tal-vijabilità u l-effiċjenza tan-negozju li jirriżulta. Għalhekk, għandha tiġi stmata b'attenzjoni kbira. F'każijiet eċċezzjonali, pakkett ta' divestitura inkluż ditti biss u beni ta' sostenn għall-produzzjoni jistgħu jkunu biżżejjed sabiex jinħolqu l-kondizzjonijiet għal kompetizzjoni effettiva [21]. F'ċirkostanzi bħal dawn, il-Kummissjoni għandha tkun konvinta li x-xerrej ikun jista' jintegra dawn il-beni b'mod effettiv u immedjat. Xerrej xieraq 19. Il-kondizzjoni għal deċiżjoni ta' ħelsien mill-Kummissjoni hija li n-negozju vijabbli għandu jiġi ttrasferit lil xerrej xieraq [22] fi ħdan data ta' għeluq speċifika. Iż-żewġ elementi ta' negozju vijabbli u x-xerrej xieraq għandhom x'jaqsmu ma' xulxin. Il-potenzjal ta' negozju li jattira xerrej xieraq huwa, għalhekk, element importanti ta' l-istima tal-Kummissjoni tal-konvenjenza ta' l-impenn propost [23]. 20. Hemm każijiet fejn il-vijabilità tal-pakkett tad-divestitura tiddependi, minħabba l-beni li jkunu parti min-negozju, fil-parti l-kbira fuq l-identità tax-xerrej. F'ċirkostanzi bħal dawn, il-Kummissjoni ma teħlisx l-għaqda sakemm il-partijiet ma jwegħdux li ma jkomplux l-operazzjoni nnotifikata qabel ma jidħlu fi ftehim li jorbot max-xerrej għan-negozju divestit (magħruf bħala "xerrej ta' quddiem"), approvat mill-Kummissjoni [24]. 21. Ladarba divestitura ta' negozju ssir kondizzjoni ta' deċiżjoni ta' ħelsien, hija f'idejn il-partijiet sabiex isibu xerrejja xierqa għal dan in-negozju. Il-partijiet jistgħu għalhekk jgħoddu, fuq l-inizjattiva tagħhom stess, beni oħra sabiex jagħmlu l-pakkett aktar attraenti għax-xerrejja [25]. Impenni alternattivi ta' divestitura 22. F'ċerti każijiet, l-implimentazzjoni ta' l-għażla ta' divestitura preferita tal-partijiet (ta' negozju vijabbli li jsolvi t-tħassib tan-negozju) tista' tkun inċerta jew diffiċli minħabba l-fatt, per eżempju, d-drittijiet ta' impediment jew nuqqas ta' ċertezza fir-rigward tat-trasferibilità tal-kuntratti ewlenin, drittijiet ta' propjetà intelletwali jew impjegati, skond il-każ. Madankollu, il-partijiet jistgħu jikkunsidraw li huma jkunu jistgħu jiddivestu dan in-negozju fi ħdan il-perjodu ta' żmien qasir ix-xieraq. 23. F'ċirkostanzi bħal dawn, il-Kummissjoni ma tistax tieħu r-riskju li, fl-aħħar, ma terġax tidħol kompetizzjoni effettiva. Għalhekk, hija f'idejn il-partijiet sabiex jistabbilixxu fl-impenn proposta alternattiva, li għandha tkun għallinqas daqs jekk mhux li tixraq aħjar sabiex terġa ddaħħal fis-seħħ kompetezzjoni effettiva, kif ukoll skeda ċara dwar kif u meta l-alternattiva l-oħra tiġi implimentata [26]. Tneħħija ta' rabtiet strutturali 24. L-impenni ta' divestitura ma jistgħux ikunu limitati sabiex jegħlbu problemi ta' kompetizzjoni maħluqa minn koinċidenza orizzontali. Id-divestitura ta' sehem eżistenti f'biċċa negozju bi sħab tista' tkun neċessarja sabiex tnaqqas rabta strutturali ma' kompetitur kbir [27]. 25. F'każijiet oħra, rimedju possibbli jista' jkun id-divestitura ta' ishma ta' minorità jew l-eliminazzjoni ta' direttorati marbutin ma' xulxin sabiex iżidu l-inċentivi għall-kompetizzjoni fis-suq [28]. 2. Rimedji oħra 26. Filwaqt li hija r-rimedju preferut, id-divestitura mhiex l-uniku rimedju aċċettabbli għall-Kummissjoni. L-ewwel, jista' jkun hemm sitwazzjonijiet fejn id-divestitura ta' negozju tkun impossibbli [29]. It-tieni, problemi ta' kompetizzjoni jistgħu jirriżultaw minn fatturi speċifiċi, bħall-eżistenza ta' ftehim esklussiv, il-kombinazzjoni ta' networks ("effetti ta' network") jew il-kombinazzjoni ta' patenti prinċipali. F'ċirkostanzi bħal dawn, il-Kummissjoni għandha tistabbilixxi jekk tipi oħra ta' rimedju jistax ikollhom effett biżżejjed fuq is-suq sabiex jerġgħu idaħħlu kompetizzjoni effettiva. 27. Il-bidla fl-istruttura tas-suq li tirriżulta minn konċentrazzjoni proposta tista' tikkawża ftehim ta' appalti eżistenti sabiex ikunu mhux favorevoli għal kompetizzjoni effettiva. Dan huwa b'mod partikolari veru għal forniment esklussiv fuq tul ta' żmien u ftehim ta' distribuzzjoni jekk ftehim bħal dan jillimita s-suq potenzjali disponibbli għall-kompetituri. Fejn l-entità nkorporata jkollha sehem konsiderevoli tas-suq, l-effetti ta' qabel l-għeluq li jirriżulta minn ftehim esklussiv eżistenti jista' jikkontribwixxi għall-ħolqien ta' posizzjoni dominanti [30]. F'ċirkostanzi bħal dawn, it-terminazzjoni ta' ftehim esklussiv eżistenti [31] jista' jiġi meqjus xieraq sabiex jelimina t-tħassib kompetittiv jekk b'mod ċar ma jkun hemm ebda evidenza li l-esklussività de facto tkun qegħda tinżamm. 28. Il-bidla fl-istruttura tas-suq li tirriżulta minn konċentrazzjoni proposta tista' twassal għal ostakoli jew impedimenti kbar għad-dħul fis-suq relevanti. Ostakoli bħal dawn jistgħu jqumu minn kontroll fuq l-infrastruttura, b'mod partikolari networks, jew teknoloġija prinċipali, inklużi l-patenti, għarfien jew drittijiet ta' proprjetà intelletwali oħra. F'ċirkostanzi bħal dawn, ir-rimedji jistgħu jimmiraw għal li jiffaċilitaw id-dħul fis-suq billi jiżguraw li l-kompetituri jkollhom aċċess għall-infrastruttura meħtieġa [32]jew teknoloġija prinċipali. 29. Fejn ikun hemm problema fil-kompetizzjoni b'kontroll fuq it-teknoloġija prinċipali, divestitura ta' teknoloġija bħal din [33] hija r-rimedju preferibbli minħabba li telimina relazzjoni li ddum bejn l-entità magħquda u l-kompetituri tagħha. Iżda, il-Kummissjoni tista' taċċetta arranġamenti ta' liċenzjar (preferibbilment liċenzji esklussivi mingħajr ebda restrizzjonijiet tal-qasam ta' użu fuq il-liċenzjat) bħala alternattiva għad-divestitura fejn, eżempju, divestitura impediet riċerka dejjem għaddejja effiċjenti. Il-Kummissjoni segwiet dan il-metodu fl-għaqdiet li jinvolvu, eżempju, l-industrija farmaċewtika [34]. 30. Minħabba l-ispeċifiċi tal-problemi tal-kompetizzjoni mqajjma minn konċentrazzjoni partikolari f'bosta swieq, il-partijiet jistgħu jkollhom joffru pakketti ta' rimedju li jinkludu kombinazzjoni ta' rimedji ta' divestitura u rimedji oħra li jiffaċilitaw id-dħul fis-suq billi jagħtu aċċess għan-network jew aċċess għall-kontenut speċifiku [35]. Pakketti bħal dawn jistgħu jkunu xierqa sabiex jirrimedjaw għal problemi ta' preklużjoni tad-dritt ipoketarju li jqumu, f'konċentrazzjonijiet fl-oqsma tat-telekomunikazzjoni u tal-medja. Barra minn hekk, jista' jkun hemm transazzjonijiet li jaffettwaw b'mod prinċipali suq ta' prodott wieħed fejn, iżda, pakkett biss li jinkludi varjetà ta' impenni oħra jkun jista' jirrimedja t-tħassib kompetittiv imqajjem mill-konċentrazzjoni speċifika fuq bażi totali [36]. IV. SITWAZZJONIJIET FEJN IR-RIMEDJI HUMA DIFFIĊLI, JEKK MHUX IMPOSSIBBLI 31. Il-Kummissjoni lesta tesplora soluzzjonijiet għall-problemi ta' kompetizzjoni mqajjma minn konċentrazzjoni, sakemm dawn il-problemi huma konvinċenti u effettivi. Hemm, iżda, konċentrazzjonijiet li għalihom ma jistgħux jinstabu rimedji adekwati sabiex jeliminaw it-tħassib tal-kompetizzjoni fi ħdan is-suq komuni [37]. F'ċirkostanzi bħal dawn, l-unika possibilità hija projbizzjoni. 32. Fejn il-partijiet jissottomettu proposti ta' rimedji li huma daqshekk estensivi u kumplessi li ma jkunx possibbli għall-Kummissjoni li tistabbilixxi bi grad ta' preċiżjoni ta' ċertezza li kompetizzjoni effettiva terġa' tidħol fis-seħħ fis-suq, deċiżjoni ta' awtorizzazzjoni ma tistax tingħata [38]. V. ĦTIĠIET SPEĊIFIĊI GĦAS-SOTTOMISSJONI TA' IMPENNI 1. L-I Fażi 33. Skond l-Artikolu 6(2) tar-Regolament ta' Għaqda, il-Kummissjoni tista' tiddikjara konċentrazzjoni kompatibbli mas-suq komuni, fejn hija konfidenti li wara l-modifika li ġejja konċentrazzjoni eżistenti ma tqajjimx aktar dubji serji fi ħdan it-tifsira tal-paragrafu 1(ċ). Il-partijiet jistgħu jissottomettu proposti għal impenni lill-Kummissjoni fuq bażi informali, anke qabel notifikazzjoni. Fejn il-partijiet jissottomettu proposti għal impenni flimkien man-notifika jew fi żmien tlett ġimgħat mid-data ta' rċevuta tan-notifika [39], id-data ta' għeluq għad-deċiżjoni tal-Kummissjoni bi qbil ma' l-Artikolu 6(1) tar-Regolament ta' Għaqda tiġi estiża minn xahar għal sitt ġimgħat. 34. Sabiex tifforma l-bażi ta' deċiżjoni bi qbil ma' l-Artikolu 6(2), proposti għal impenni għandhom jissodisfaw il-ħtiġiet li ġejjin: (a) għandhom jiġu ppreżentati fi żmien addattat, l-aktar tard fl-aħħar ġurnata tal-perjodu ta' tlett ġimgħat; (b) għandhom jispeċifikaw l-impenni li l-partijiet ikunu daħlu għalihom fi grad ta' dettal biżżejjed li bih tkun tista' ssir stima sħiħa; (ċ) għandhom jispjegaw kif l-impenni offruti jsolvu t-tħassib għall-kompetizzjoni identifikat mill-Kummissjoni. Fl-istess ħin li jiġu sottomnessi l-impenni, il-partijiet ma jeħtieġux li jipprovdu verżjoni mhux konfidenzjali ta' l-impenni, għall-għan ta' ttestjar tas-suq [40]. 35. Proposti sottomessi mill-partijiet bi qbil ma' dawn il-ħtiġiet jiġu stmati mill-Kummissjoni. Il-Kummissjoni għandha tikkonsulta lill-awtoritajiet ta' l-Istati Membri dwar l-impenni proposti u, meta jiġu kkunsidrati xierqa, partijiet terzi wkoll fil-forma ta' test tas-suq. Barra minn hekk, f'każijiet li jinvolvu suq ġejografiku li huwa usa miż-Żona Ekonomika Ewropea ("ŻEE") jew fejn, għal raġunijiet li għandhom x'jaqsmu mal-vijabilità tan-negozju, l-għan tan-negozju li għandu jiġi divestit ikun usa mit-territorju taż-ŻEE, ir-rimedji proposti jistgħu jiġu diskussi wkoll ma' awtoritajiet ta' kompetizzjoni mhux taż-ŻEE fil-qafas tal-ftehim ta' koperazzjoni bilaterali tal-Komunità ma' dawn il-pajjiżi. 36. Fejn l-istima tikkonferma li l-impenni proposti jneħħu l-bażi għal dubji serji, il-Kummissjoni teħles iż-żwieġ fl-I fażi. 37. Fejn l-istima turi li l-impenni offruti mhumiex biżżejjed sabiex ineħħu t-tħassib kompetittiv imqajjem mill-għaqda, il-partijiet jiġu informati bix-xieraq. Minħabba li r-rimedji ta' l-I fażi jiġu mfasslin sabiex jipprovdu risposta diretta għal tħassib fil-kompetizzjoni li jista' jiġi identifikat mal-ewwel [41], modifiki limitati biss jistgħu jiġu aċċetati għall-impenni proposti. Modifiki bħal dawn, ippreżentati bħala risposta immedjata għar-riżultat tal-konsultazzjonijiet, jinkludu kjarifiki, rfinituri u titjib ieħor li jiżguraw li l-impenni jistgħu jinħadmu u huma effettivi. 38. Jekk il-partijiet ma jkunux neħħew id-dubji serji, il-Kummissjoni għandha toħroġ deċiżjoni ta' l-Artikolu 6(1)(ċ) u tiftaħ proċedimenti. 2. It-II Fażi 39. Skond l-Artikolu 6(2) tar-Regolament ta' Għaqda, il-Kummissjoni tista' tiddikjara konċentrazzjoni kompatibbli mas-suq komuni, fejn wara l-modifika, konċentrazzjoni notifikata ma toħloqx jew ma ssaħħaħx posizzjoni dominanti fi ħdan it-tifsira ta' l-Artikolu 2(3) tar-Regolament ta' Għaqda. Impenni proposti lill-Kummissjoni bi qbil ma' l-Artikolu 8(2) għandhom jiġu sottomessi lill-Kummissjoni fi żmien mhux iktar tard minn tlett xhur mid-data li fiha jkun ingħata bidu għall-proċedimenti. Estensjoni ta' dan il-perjodu għandha titqies biss fuq talba mill-partijiet li jistabbilixxu ċ-ċirkostanzi eċċezzjonali li, skond huma, jiġġustifikawha. It-talba għal estensjoni għandha tiġi rċevuta fi żmien perjodu ta' tlett xhur. Estensjoni hija possibbli biss fil-każ ta' ċirkostanzi eċċezzjonali u fejn fil-każ partikolari hemm biżżejjed żmien sabiex issir stima propja tal-proposta mill-Kummissjoni u sabiex tkun permessa konsultazzjoni adekwata ma' l-Istati Membri u mal-partijiet terzi [42]. 40. Il-Kummissjoni hija disponibbli sabiex tiddiskuti impenni xierqa qabel it-tmiem tal-perjodu ta' tlett xhur. Il-partijiet huma nkoraġġuti jissottomettu abbozz ta' proposti li għandhom x'jaqsmu ma' aspetti proċedurali li huma meħtieġa sabiex jiżguraw li l-impenni jistgħu jinħadmu għal kollox. 41. Proposti għal impenni sottomessi sabiex jiffurmaw il-bażi għal deċiżjoni bi qbil ma' l-Artikolu 8(2) għandhom jissodisfaw il-ħtiġiet li ġejjin: (a) għandhom jiġu sottomessi fi żmien dovut, l-aktar tard fl-aħħar ġurnata tal-perjodu ta' tlett xhur; (b) għandhom jindirizzaw il-problemi ta' kompetizzjoni kollha mqajjma fid-Dikjarazzjoni ta' Oġġezzjonijiet u mhux abbandonati sussegwentament. F'dan ir-rigward, għandhom jispeċifikaw it-termini sostantivi u implimentattivi li jkunu daħlu għalihom il-partijiet f'dettal biżżejjed li jippermetti li ssir stima sħiħa; (ċ) għandhom jispjegaw kif l-impenni offruti jsolvu t-tħassib tal-kompetizzjoni. Fl-istess ħin li jiġu sottomessi l-impenni, il-partijiet għandhom jipprovdu verżjoni mhux konfidenzjali ta' l-impenni, għall-għanijiet ta' ttestjar tas-suq. 42. Proposti mogħtija mill-partijiet bi qbil ma' dawn il-ħtiġiet għandhom jiġu stmati mill-Kummissjoni. Jekk l-istima tikkonferma li l-impenni proposti jneħħu t-tħassib tal-kompetizzjoni wara konsultazzjoni ma' l-awtoritajiet ta' l-Istati Membri, diskussjonijiet ma' awtoritajiet mhux ta' Stati Membri [43] u, meta kkunsidrati xierqa, ma' partijiet terzi fil-forma ta' test tas-suq, għandha tiġi sottomessa deċiżjoni ta' ħelsien għall-approvazzjoni mill-Kummissjoni. 43. Min-naħa l-oħra, fejn l-istima twassal għall-konklużjoni li l-impenni proposti jidhru li mhumiex biżżejjed sabiex isolvu t-tħassib tal-kompetizzjoni mqajjma bil-konċentrazzjoni, il-partijiet għandhom jiġu nformati bix-xieraq. Fejn sussegwentament, il-partijiet jimmodifikaw l-impenni proposti, il-Kummissjoni tista' taċċetta dawn l-impenni modifikati [44] fejn hija tista' tistabbilixxi biċ-ċar - fuq il-bażi ta' l-istima tagħha ta' informazzjoni diġà rċevuta matul il-kors ta' l-investigazzjoni, inklużi r-riżultati ta' qabel l-ittestjar tas-suq, u mingħajr il-ħtieġa għal kwalunkwe test tas-suq ieħor - li impenni bħal dawn, ladarba implimentati, jsolvu l-problemi ta' kompetizzjoni identifikati u jippermettu ħin biżżejjed għal konsultazzjoni xierqa ta' Stati Membri. VI. ĦTIĠIET GĦAL IMPLIMENTAZZJONI TA' IMPENNI 44. Impenni jiġu offruti bħala mezz kif jiġi żgurat ħelsien, bl-implimentazzjoni normalment issir wara d-deċiżjoni. Dawn l-impenni jeħtieġu salvagwardji sabiex jiżguraw l-implimentazzjoni tagħhom b'suċċess u fil-ħin. Dawn id-disposizzjonijiet ta' implimentazzjoni jieħdu l-forma ta' l-impenni li jidħlu għalihom il-partijiet fir-rigward tal-Kummissjoni. Għandhom jiġu kkunsidrati fuq bażi ta' każ b'każ. Din hija b'mod partikolari vera għall-perjodi ta' żmien fissi stabbiliti għall-implimentazzjoni, li għandhom ikunu b'mod ġenerali kemm jista' jkun qosra. Konsegwentament, mhuwiex possibbli li dawn il-ħtiġiet jiġu standardizzati għal kollox. 45. Il-gwida li ġejja hija maħsuba sabiex tgħin lill-partijiet joħolqu proposti ta' impenni. Il-prinċipji huma bbażati fuq il-qafas ta' impenn ta' divestitura, li, kif ġie muri fuq, huwa l-aktar impenn tipiku. Iżda, ħafna mill-prinċipji diskussi taħt huma applikabbli bl-istess mod għal tipi oħra ta' impenni. 1. Fatturi essenzjali ta' impenni ta' divestiment 46. F'impenn ta' divestiment tipiku, in-negozju li għandu jiġi divestit normalment ikun magħmul minn kombinazzjoni ta' beni tanġibbli u intanġibbli, li jistgħu jieħdu l-għamla ta' kumpanija, gruppi ta' kumpaniji pre-eżistenti, jew ta' attività tan-negozju li qabel ma kienitx inkorporata bis-saħħa tad-dritt tagħha. Għalhekk il-partijiet [45], meta jissottomettu impenn ta' divestitura, għandhom jagħtu definizzjoni preċiża u eżawrenti tas-suġġett maħsub ta' divestiment (minn issa aktar ‘l quddiem issir referenza għaliha bħala "deskrizzjoni tan-negozju" jew "id-deskrizzjon" i). Id-deskrizzjoni għandu jkun fiha l-elementi kollha tan-negozju li huma meħtieġa għan-negozju sabiex jaġixxi bħala kompetitur vijabbli fis-suq: produzzjoni tanġibbli (bħal R & D, produzzjoni, distribuzzjoni, bejgħ u attivitajiet ta' marketing) u beni mhux tanġibbli (bħal drittijiet ta' proprjetà intellettwali, twillija), persunal, ftehim ta' provvista u ta' bejgħ (b'garanziji addattati dwar it-trasferibilità tagħhom), listi tal-klijenti, ftehim ta' servizz ta' persuni terzi, għajnuna teknika (għan, tul, spiża, kwalità) u x-xorta. Sabiex jiġi evitat kwalunkwe fehim ħażin dwar in-negozju li għandu jiġi divestit, beni li jiġu wżati fi ħdan in-negozju iżda li ma għandhomx, skond il-partijiet, jiġu divestiti, għandhom jiġu identifikati separatament. 47. Id-deskrizzjoni għandha tipprovdi għal mekkaniżmu li bih l-akwirent tan-negozju jista' jżomm u jagħżel il-personal l-addattat. Mekkaniżmu bħal dan huwa meħtieġ kemm għall-personal li fil-preżent ikun qiegħed jaħdem fl-unità tan-negozju kif tkun qegħda tiġi mħaddma u għall-personal li jipprovdi funzjonijiet essenzjali għan-negozju bħal, eżempju, grupp R & D u persunal tat-teknoloġija ta' l-informatika anki fejn personal bħal dan huwa fil-preżent impjegat minn unità tan-negozju oħra tal-partijiet. Dan il-mekkaniżmu huwa mingħajr preġudizzju għall-applikazzjoni tad-Direttivi tal-Kunsill dwar dikjarazzjonijiet ta' ħaddiema żejda kollettivi [46]; dwar il-protezzjoni tad-drittijiet ta' l-impjegati fil-każ ta' trasferimenti ta' intrapriżi [47]; u dwar l-informar u konsultazzjoni ta' l-impjegati [48] kif ukoll bħala disposizzjonijiet nazzjonali li jimplimentaw dawk id-Direttivi. 48. Id-divestiment għandu jintemm fi żmien perjodu stabbilit miftiehem bejn iż-żewġ partijiet u l-Kummissjoni, li jqis iċ-ċirkostanzi relevanti kollha. Il-pakkett jispeċifika liema tip ta' ftehim - ittra ta' intenzjoni li torbot, ftehim finali, trasferiment ta' titolu legali - huwa meħtieġ sa liema data. Id-data ta' għeluq għad-divestiment għandha tibda dakinhar ta' l-adozzjoni tad-Deċiżjoni tal-Kummissjoni. 49. Sabiex jiġi żgurat l-effettività ta' l-impenn, il-bejgħ lil xerrej propost huwa soġġett għal approvazzjoni minn qabel mill-Kummissjoni. Ix-xerrej huwa normalment meħtieġ li jkun kompetitur eżistenti jew potenzjalment vijabbli, indipendenti minn u ma jkollux x'jaqsam ma' partijiet, li jipposjedu r-riżorsi finanzjarji [49], ħila ppruvata u li għandhom inċentiv li jmantnu u li jiżviluppaw in-negozju divestit bħala forza kompetittiva attiva f'kompetizzjoni mal-partijiet. Barra minn hekk, l-akkwist tan-negozju minn xerrej propost partikolari ma għandux ikun jista' joħloq problemi ta' kompetizzjoni ġodda u lanqas ma għandu jqajjem ir-riskju li l-implimentazzjoni ta' l-impenn tiġi mdewma. Dawn il-kondizzjonijiet minn hawnhekk iżjed "il quddiem issir referenza għalihom bħala""l-istandards tax-xerrej". Sabiex jinżamm l-effett strutturali ta' rimedju, l-entità magħquda ma tistax, anki fin-nuqqas ta' klawsola espliċita fl-impenni, sussegwentament tikseb influwenza fuq in-negozju divestit kollu jew partijiet minnu sakemm il-Kummissjoni ma tkunx sabet qabel li l-istruttura tas-suq inbidlet għal estent tali li n-nuqqas ta' influwenza fuq in-negozju divestit mhiex aktar neċessarja sabiex tagħmel il-konċentrazzjoni kompatibbli mas-suq komuni. 2. Preservazzjoni interim tal-kummerċ li għandu jiġi divestit - id-depożitarju miżmum separat 50. Hija r-responabilità tal-partijiet li kwalunkwe riskju possibbli ta' potenzjal kompetittiv tan-negozju li għandu jiġi divestit li jirriżulta min-nuqqas ta' ċertezzi inerenti għat-trasferiment ta' negozju jiġi mnaqqas għal minimu. Pendenti fuq id-divestiment, il-Kummissjoni teħtieġ lill-partijiet sabiex joffru impenni sabiex iżommu l-indipendenza, il-vijabilità ekonomika, it-tqegħid fis-suq u l-kompetittività tan-negozju. 51. Dawn l-impenni għandhom ikunu mfassla sabiex iżommu n-negozju separat min-negozju miżmum mill-partijiet, u jiżguraw li dan jiġi amministrat bħala negozju distint u li jinbiegħ. Il-partijiet ikunu meħtieġa jiżguraw li l-beni tanġibbli u mhux tanġibbli kollha relevanti tal-pakkett ta' divestitura jiġu miżmuma, bi qbil ma' prattika tan-negozju tajba u fil-kors ordinarju tan-negozju. Dan għandu x'jaqsam, b'mod partikolari mal-manteniment tal-beni fissi, għarfien jew informazzjoni kummerċjali ta' natura konfidenzjali jew proprjetarja, il-bażi tal-klijent u l-kompetenza kummerċjali u teknika ta' l-impjegati. Barra minn hekk, il-partijiet għandhom iżommu l-istess kondizzjonijiet ta' kompetizzjoni fir-rigward tal-pakkett ta' divestitura bħal dawk applikati qabel l-għaqda, sabiex ikomplu n-negozju kif ikun qiegħed jiġi mmexxi dak il-ħin. Dan jinkludi li jiġu pprovduti l-funzjonijiet amministrattivi u ta' ġestjoni, kapital biżżejjed, u linja ta' kreditu, u tista' tinkludi kondizzjonijiet oħra speċifiċi sabiex iżommu l-kompetizzjoni f'industrija. 52. Minħabba li l-Kummissjoni ma tistax, fuq bażi ta' kuljum, tkun direttament involuta f'li tara l-konformità ma' dawn il-miżuri ta' preservazzjoni interim, hija għalhekk tapprova l-ħatra ta' depożitarju sabiex jara l-konformità tal-partijiet ma' miżuri ta' preservazzjoni bħal dawn (hekk imsejħa "depożitarju miżmum separat"). Id-depożitarju miżmum separat għandu jaġixxi fl-aħjar interessi tan-negozju li għandu jiġi divestit. L-impenn għandu jistabbilixxi d-dettalji speċifiċi tal-mandat tad-depożitarju. Il-mandat tad-depożitarju li għandu jiġi approvat mill-Kummissjoni, flimkien mal-ħatra tad-depożitarju, għandu jinkludi per eżempju, ir-responsabilitajiet għas-sorveljanza, li jinkludu d-dritt li jiġu proposti, u, jekk jitqies neċessarju, jimponi, l-miżuri kollha li d-depożitarju jikkunsidra meħtieġa sabiex jiżgura l-konformità ma' kwalunkwe impenni, u rapporti perjodiċi ta' konformità. 3. Implimentazzjoni ta' l-impenni - id-depożitarju ta' divestitura 53. L-impenn għandu jistabbilixxi wkoll id-dettalji u l-proċeduri speċifiċi li għandhom x'jaqsmu mal-ħsieb tal-Kummissjoni dwar l-implimentazzjoni tad-divestitura: eżempju, kriterji għal approvazzjoni tax-xerrej, ħtiġiet ta' rrapportar perjodiku u approvazzjoni tal-prospett jew materjal ta' pubbliċità. Hawnhekk, ukoll, huwa nnotat li l-Kummissjoni ma tistax, fuq bażi ta' kuljum, tkun direttament involuta fl-amministrar tad-divestiment. Konsegwentament, f'ħafna każijiet, il-Kummissjoni tikkunsidraha xierqa li tiġi approvata l-ħatra ta' depożitarju b'responsabilitajiet sabiex jara l-implimentazzjoni ta' l-impenni (id-"depożitarju ta' divestitura"). 54. Ir-rwol tad-depożitarju ta' divestitura jvarja minn bażi ta' każ b'każ, iżda ġeneralment għandu jinkludi sorveljanza li tinkludi d-dritt li jipproponi, u jekk ikun hemm bżonn, jimponi, l-miżuri kollha li d-depożitarju jeħtieġ sabiex jiżgura l-konformità ma' kwalunkwe mill-impenni, u rraportar f'intervalli regolari. Fejn xieraq, ir-rwol tad-depożitarju għandu jifrex fuq żewġ fażijiet: fl-ewwel fażi, huwa jew hija għandhom ikunu responsabbli milli jsegwu l-ħidmiet tal-partijiet sabiex isibu xerrej potenzjali. Jekk il-partijiet ma jirnexxilhomx isibu xerrej aċċettabbli fil-perjodu ta' żmien stabbilit fl-impenni tagħhom, allura fit-tieni fażi, id-depożitarju jingħata mandat irrevokabbli sabiex jiddisponi min-negozju fi ħdan id-data ta' għeluq speċifika għal kwalunkwe prezz, soġġett għal approvazzjoni minn qabel tal-Kummissjoni. 4. Approvazzjoni tad-depożitarju u tal-mandat tad-depożitarju 55. Jiddependi fuq it-tipi ta' impenni involuti u l-fatti tal-każijiet, id-depożitarju ta' divestitura jista' jew ma jistax ikun l-istess persuna jew istituzzjoni bħad-depożitarju miżmum separat. Id-depożitarju normalment ikun bank ta' investiment, kumpanija ta' konsulenza jew ta' żamma ta' kontijiet amministrattiva jew istituzzjoni simili. Il-partijiet għandhom jissuġġerixxu d-depożitarju (jew numru ta' depożitarji) lill-Kummissjoni. Id-depożitarju għandu jkun indipendenti mill-partijiet, ikollu l-kwalifiki neċessarji sabiex iwettaq il-biċċa xogħol u ma għandux ikun, jew isir, espost għal kunflitt ta' interess. Hija r-responsabilità tal-partijiet li jipprovdu lill-Kummissjoni b'informazzjoni adekwata għaliha sabiex tivverifika li d-depożitarju jissodisfa dawn il-ħtiġiet. Il-Kummissjoni għandha tirrevedi u tapprova t-termini tal-ħatra tad-depożitarju, li għandha tkun irrevokabbli sakemm ma tintweriex "klawsola tajba" lill-Kummissjoni għall-ħatra ta' depożitarju ġdid. 56. Il-partijiet huma responsabbli għar-rimunerazzjoni ta' kull depożitarju għas-servizzi kollha mwettqa fl-eżekuzzjoni tar-responsabilità tagħhom, u l-istruttura tar-rimunerazzjoni għandha tkun tali li ma timpedixxix l-indipendenza tad-depożitatur u l-effettività f'li jissodisfa l-mandat tiegħu. Id-depożitarju għandu jassumi dmirijiet speċifiċi sabiex jiżgura l-konformità b'rieda tajba ma' l-impenni f'isem il-Kummissjoni, u dawk id-dmirijiet jiġu ddefiniti fil-mandat tad-depożitarju. Il-mandat għandu jinkludi d-disposizzjonijiet kollha meħtieġa li bihom id-depożitarju jkun jista' jissodisfa d-dmirijiet tiegħu taħt l-impenni aċċettati mill-Kummissjoni. Huwa soġġett għall-approvazzjoni tal-Kummissjoni. 57. Meta l-impenni speċifiċi li d-depositajru jkun ġie fdat bihom jkunu ġew implimentati - iġifieri, meta t-titolu legali għall-pakkett ta' divestitura li għandu jiġi divestit jkun skada jew fl-aħħar ta' xi obbligi speċifiċi li jibqgħu wara d-divestitura - il-mandat għandu jipprovdi lid-depositarju li jitlob lill-Kummissjoni għal ħelsien minn aktar responsabilitajiet. Anke wara li jkun ġie meħlus, il-Kummissjoni għandha d-diskrezzjoni li teħtieġ il-ħatra mill-ġdid tad-depożitarju, jekk sussegwentament il-Kummissjoni jidhrilha li l-impenni relevanti jistgħu ma jkunux ġew sodisfatti għal kollox u implimentati kif dovut. 5. L-approvazzjoni tax-xerrej u l-ftehim ta' xiri 58. Il-partijiet jew id-depożitarju jistgħu jipproċedu biss bil-bejgħ jekk il-Kummissjoni tapprova xerrej propost u l-ftehim tax-xiri fuq il-bażi ta' l-arranġamenti stabbiliti fl-impenn. Il-partijiet jew id-depożitarju jkunu meħtieġa juru b'mod sodisfaċjenti lill-Kummissjoni li x-xerrej propost jissodisfa l-ħtiġiet ta' l-impenni, li tfisser li l-istandards tax-xerrej, u li n-negozju jinbiegħ b'mod konsistenti ma' l-impenn. Il-Kummissjoni tikkomunika formalment l-opinjoni tagħha lill-partijiet Qabel ma tagħmel dan, l-uffiċjali tal-Kummissjoni jistgħu jkunu ddiskutew max-xerrej propost l-inċentivi sabiex jikkompeti ma' l-entità inkorporata fuq il-bażi tal-pjanijiet ta' negozju tiegħu. Fejn ikunu qegħdin jiġu proposti xerrejja differnti għal partijiet differenti tal-pakkett, il-Kummissjoni għandha tistma jekk kull xerrej propost individwali huwa aċċettabbli u li l-pakkett totali jsolvix il-problema tal-kompetizzjoni. 59. Fejn il-Kummissjoni tistabbilixxi li l-akkwist tal-pakkett ta' divestitura mix-xerrej propost, fid-dawl ta' l-informazzjoni disponibbli għall-Kummissjoni, jhedded li joħloq problemi ta' kompetizzjoni prima facie [50] jew diffikultajiet oħra, li jistgħu idewmu l-implimentazzjoni fil-ħin ta' l-impenn jew jindika nuqqas ta' inċentivi xierqa għax-xerrej sabiex jikkompeti ma' l-entità inkorporata, ix-xerrej propost ma jiġix meqjus aċċettabbli. F'dan il-każ, il-Kummissjoni għandha b'mod formali tikkomunika l-ħsieb tagħha li x-xerrej ma' jissodisfax l-istandards tax-xerrej [51]. 60. Fejn ix-xiri jirriżulta f'konċentrazzjoni li għandha dimensjoni tal-Komunità, din l-operazzjoni l-ġdida għandha tiġi nnotifikata taħt ir-Regolament ta' Għaqda u mneħħija taħt il-proċeduri normali [52]. Fejn dan ma jkunx il-każ, l-approvazzjoni tal-Kummissjoni ta' xerrej hija mingħajr preġudizzju għall-ġurisdizzjoni ta' kontroll ta' għaqda ta' l-awtoritajiet nazzjonali. [1] ĠU L 395, tat-30.12.1989, p. 1; verżjoni kkoreġuta ĠU L 257, tal-21.9.1990, p. 13. [2] ĠU L 180, tad-9.7.1997, p. 1. [3] Ir-referenzi għal "partijiet" u "partijiet ta' għaqda" ikopru wkoll sitwazzjonijiet ma' parti waħda ta' notifika. [4] Hawnhekk iżjed il quddiem issir referenza għaliha bħala "it-II fażi". [5] Hawnhekk iżjed il quddiem issir referenza għaliha bħala "l-I fażi". [6] Il-premessa 7 tar-Regolament ta' Għaqda. [7] Fil-każ tal-ħolqien ta' biċċa negozju bi sħab, il-Kummisjoni sejra teżamina wkoll il-konċentrazzjoni taħt l-Artikolu 2(4) tar-Regolament ta' Għaqda. F'dan ir-rigward, il-Kummissjoni teżamina jekk il-ħolqien ta' biċċa negozju bi sħab ikollhiex bħala l-għan jew l-effett tagħha l-kordinament ta' l-imġieba kompetittiva ta' l-intrapriżi li jibqgħu indipendenti. Kordinament bħal dan għandu jiġi stmat bi qbil mal-kriterji ta' l-Artikolu 81(1) u (3) tat-Trattat, bil-għan li jiġi stabbilit jekk l-operazzjoni hiex kompatibbli mas-suq komuni. Il-prinċipji stabbiliti f'dan l-avviż normalment japplikaw ukoll għall-każijiet ittrattati taħt l-Artikolu 2(4). [8] Il-Ġudizzju tal-Qorti ta' Prim' Istanza tal-25 ta' Marzu 1999 fil-Każ T-102/96 Gencor v il-Kummissjoni ġ1999ħ KER II-753, fil-paragrafu 316. [9] Op. cit., fil-paragrafu 319. [10] F'ċirkostanzi eċċezzjonali biss il-Kummissjoni tikkunsidra impenni li jeħtieġu aktar kontrolli: Id-Deċiżjoni tal-Kummissjoni 97/816/KE (IV/M.877 - Boeing/McDonnell Douglas; ĠU L 336, tat-8.12.1997, p. 16). [11] Impenni fl-I fażi jistgħu jiġu aċċettati biss f'ċerti tipi ta' sitwazzjonijiet. Il-problema kompetizzjoni teħtieġ li tkun diretta u r-rimedji jeħtieġu li jkunu daqshekk ċari li ma jkunx hemm bżonn ta' investigazzjoni fil-fond. [12] Id-Deċiżjoni tal-Kummissjoni tat-30 ta' Marzu 1999 (IV/JV.15 - BT/AT & T); id-Deċiżjoni tal-Kummissjoni 2000/45/KE (IV/M.1532 - BP Amoco/Arco; ĠU L 18, tad-19.1.2001, p. 1). [13] Jekk l-istima finali tal-Kummissjoni ta' każ turi li ma hemm ebda tħassib dwar il-kompetizzjoni jew li r-riżoluzzjoni ta' dak it-tħassib ma jiddependix fuq dak l-element partikolari ta' l-impenni sottomessi, il-partijiet, li jkunu nfurmati, jistgħu jirtirawhom. Jekk il-partijiet ma jirtirawhomx, il-Kummissjoni tista' jew tieħu nota tal-proposti tagħhom fid-deċiżjoni jew tinjorhom. Fejn il-Kummissjoni tieħu nota tagħhom, hija għandha tispjega fid-deċiżjoni tagħha li huma ma jikkostitwixxux kondizzjoni ta' awtorizzazzjoni. [14] L-istess prinċipju huwa applikabbli meta s-sitwazzjoni li fil-bidu għamlet il-konċentrazzjoni kompatibbli hija sussegwentament maqluba; ara l-aħħar sentenza tal-paragrafu 49. [15] Dawn il-miżuri jistgħu iwasslu wkoll għal ħlasijiet ta' penali kif għalihom hemm provdut fl-Artikolu 15(2)(b). [16] Id-deskrizzjoni qasira li ġejja mhiex eżawrenti. [17] Fejn ikun hemm problema ta' kompetizzjoni f'każijiet ta' integrazzjoni vertikali, divestitura tista' ssolvi l-kwistjoni tal-kompetizzjoni. [18] Id-Deċiżjoni tal-Kummissjoni tad-29 ta' Settembru 1999 (iv/m.1383 - exxon/mobil, fil-paragrafu 860); id-Deċiżjoni tal-Kummissjoni tad-9 ta' Frar 2000 (COMP/M.1641 Linde/AGA, fil-paragrafu 94). [19] Id-Deċiżjoni tal-Kummissjoni 1999/229/KE (IV/M.913 - Siemens/Elektrowatt; ĠU L 88, tal-31.3.1999, p. 1, fil-paragrafu 134); id-Deċiżjoni tal-Kummissjoni 2000/718/KE (COMP/M.1578 - Sanitec/Sphinx; ĠU L 294, tat-22.11.2000, p. 1, fil-paragrafu 255); id-Deċiżjoni tal-Kummissjoni tat-8 ta' Marzu 2000 (COMP/M.1802 - Unilever/Amora Maille); id-Deċiżjoni tal-Kummissjoni tat-28 ta' Settembru 2000 (COMP/M.1990 - Unilever/Bestfoods; ĠU C 311, tal-31.10.2000, p. 6). [20] Id-Deċiżjoni tal-Kummissjoni 96/222/KE (IV/M.603 - Crown Cork & Seal/CarnaudMetalbox; ĠU L 75, tat-23.3.1996, p. 38). [21] Id-Deċiżjoni tal-Kummissjoni 96/435/KE (IV/M.623 - Kimberly-Clark/Scott Paper; ĠU L 183, tat-23.7.1996, p. 1). [22] Ara l-paragrafu 49 għall-i standards tax-xerrej. [23] IV/M.913 - Siemens/Elektrowatt: ikkwotat fuq. [24] Id-Deċiżjoni tal-Kummissjoni tat-13 ta' Diċembru 2000 (COMP/M.2060 - Bosch/Rexroth). [25] IV/M.1532 - BP Amoco/Arco (ikkwotata fuq) fejn l-impenn kien li jneħħi l-interessi f'ċerti linji tal-gass u faċilitajiet ta' ipproċessar fil-Baħar tat-Tramuntana, l-interessi fl-oqsma tal-gass li għandhom x'jaqsmu ġew divestiti wkoll. [26] Id-Deċiżjoni tal-Kummissjoni tat-8 ta' April 1999 (COMP/M.1453 - AXA/GRE; ĠU C 30, tat-2.2.2000, p. 6). [27] Id-Deċiżjoni tal-Kummissjoni 98/455/KE (IV/M.942 - VEBA/Degussa; ĠU L 201, tas-17.7.1998, p. 102). [28] Id-Deċiżjoni tal-Kummissjoni tad-9 ta' Frar 2000 (COMP/M.1628 - TotalFina/Elf); id-Deċiżjoni tal-Kummissjoni tat-13 ta' Ġunju 2000 (COMP/M.1673 - VEBA/VIAG); id-Deċiżjoni tal-Kummissjoni ta' l-1 ta' Settembru 2000 (COMP/M.1980 - Volvo/Renault; ĠU C 301, tal-21.10.2000, p. 23). [29] IV/M.877 - Boeing/McDonnell Douglas (ikkwotata fuq). L-investigazzjonijiet tal-Kummissjoni wrew li l-ebda fabbrikant ta' l-ajruplani eżistenti ma kien interessat li jikseb id-Douglas Aircraft Company (DAC, it-taqsima ta' l-ajruplani kummerċjail ta' McDonell Douglas) mill-Boeing, u lanqas ma nstab dħul potenzjali għas-suq ta' l-ajruplani kummerċjali ġett li jistgħu jiksbu dħul permezz ta' l-akkwist tad-DAC. [30] Id-Deċiżjoni tal-Kummissjoni 98/475/KE (IV/M. 986 - AGFA Gevaert/DuPont; ĠU L 211, tad-29.7.1998, p. 22). [31] Id-Deċiżjoni tal-Kummissjoni tat-28 ta' Ottubru 1999 (IV/M.1571 - New Holland/Case: ĠU C 130, tal-11.5.2000, p. 11); id-Deċiżjoni tal-Kummissjoni tad-19 ta' April 1999 (IV/M.1467 - Rohm and Haas/Morton; ĠU C 157, ta' l-4.6.1999, p. 7). [32] Id-Deċiżjoni tal-Kummissjoni tal-5 ta' Ottubru 1992 (IV/M.157 - Air France/Sabena; ĠU C 272, tal-21.10.1992, p. 1; id-Deċiżjoni tal-Kummissjoni tas-27 ta' Novembru 1992 (IV/M.259 - British Airways/TAT; ĠU C 326, tal-11.12.1992, p. 1); id-Deċiżjoni tal-Kummissjoni ta' l-20 ta' Lulju 1995 (IV/M.616 - Swissair/Sabena; ĠU C 200, ta' l-4.8.1995, p. 10); id-Deċiżjoni tal-Kummissjoni tat-13 ta' Ottubru 1999 (IV/M.1439 - Telia/Telenor); id-Deċiżjoni tal-Kummissjoni tat-12 ta' April 2000 (COMP/M.1795 - Vodafone/Mannesmann). [33] Id-Deċiżjoni tal-Kummissjoni tad-9 ta' Awissu 1999 (IV/M.1378 - Hoechst/Rhône-Poulenc; ĠU C 254, tas-7.9.1999, p. 5); id-Deċiżjoni tal-Kummissjoni ta' l-1 ta' Diċembru 1999 (COMP/M.1601 - Allied Signal/Honeywell); id-Deċiżjoni tal-Kummissjoni tat-3 ta' Mejju 2000 (COMP/M.1671 - Dow/UCC). [34] Id-Deċiżjoni tal-Kummissjoni tat-28 ta' Frar 1995 (IV/M.555 - Glaxo/Wellcome; ĠU C 65, tas-16.3.1995, p. 3). [35] COMP/M.1439 - Telia/Telenor; COMP/M.1795 - Vodafone Airtouch/Mannesmann (ikkwotata fuq); id-Deċiżjoni tal-Kummissjoni tat-13 ta' Ottubru 2000 (COMP/M.2050 - Vivendi/Canal+/Seagram; ĠU C 311, tal-31.10.2000, p. 3). [36] Id-Deċiżjoni tal-Kummissjoni 97/816/KE (IV/M.877 - Boeing/McDonnell Douglas; ĠU L 336, tat-8.12.1997, p. 16); COMP/M.1673 - VEBA/VIAG. [37] Id-Deċiżjoni tal-Kummissjoni 94/922/KE (MSG Media Service, ĠU L 364, tal-31.12.1994, p. 1); id-Deċiżjoni tal-Kummissjoni 96/177/KE (Nordic Satellite Distribution, ĠU L 53, tat-2.3.1996, p. 20); id-Deċiżjoni tal-Kummissjoni 96/342/KE (RTL/Veronica/Endemol, ĠU L 134, tal-5.6.1996, p. 32); id-Deċiżjoni tal-Kummissjoni 1999/153/KE (Bertelsmann/Kirch/Premiere; ĠU L 53, tas-27.2.1999, p. 1; id-Deċiżjoni tal-Kummissjoni 1999/154/KE (Deutsche Telekom BetaResearch; ĠU L 53, tas-27.2.1999, p. 31); id-Deċiżjoni tal-Kummissjoni 97/610/KE (St Gobain/Wacker Chemie/NOM; ĠU L 247, ta' l-10.9.1997, p. 1); id-Deċiżjoni tal-Kummissjoni 91/619/KEE (Aerospatiale/Alenia/De Havilland, ĠU L 334, tal-5.12.1991, p. 42); Commission Decision 97/26/KE Gencor/Lonrho, ĠU L 11, ta' l-14.1.1997, p. 30); id-Deċiżjoni tal-Kummissjoni 2000/276/KE (M.1524 - Airtours/First Choice; ĠU L 93, tat-13.4.2000, p. 1). [38] Id-Deċiżjoni tal-Kummissjoni tal-15 ta' Marzu 2000 (COMP/M.1672 - Volvo/Scania); id-Deċiżjoni tal-Kummissjoni tat-28 ta' Ġunju 2000 (COMP/M.1741 - WorldCom/Sprint). [39] L-Artikolu 18(1) tar-Regolament tal-Kummissjoni (KE) Nru 447/98 (Regolament Implimentattiv), ĠU L 61, tat-2.3.1998, p. 1. [40] Permezz ta' test tas-suq, il-klijenti, il-kompetituri, il-fornituri u kumpaniji oħra li għandhom kompetenza speċifika jew li huma esperti f'qasam speċifiku huma mitluba li jindikaw lill-Kummissjoni l-opinjoni rraġuntata tagħhom fir-rigward ta' l-effettività ta' l-impenn. [41] Ara l-premessa 8 tar-Regolament tal-Kunsill (KE) Nru 1310/97 li hemm referenza għaliha fil-paragrafu 1. [42] M.1439 - Telia/Telenor; u fid-Deċiżjoni tal-Kummissjoni 98/335/KE (M.754 - Anglo American/Lonrho; ĠU L 149, ta' l-20.5.1998, p. 21). [43] Ara l-paragrafu 35. [44] COMP/M.1628 - TotalFina/Elf, LPG, ikkwotat fuq, fil-paragrafu 345. [45] L-impenni għandu jiġu ffirmati minn persuna awtorizzata kif dovut sabiex tagħmel dan. [46] Id-Direttiva tal-Kunsill 98/59/KE ta' l-20 ta' Lulju 1998 dwar l-approssimazzjoni tal-liġijiet ta' l-Istati Membri li għandhom x'jaqsmu ma' telf kollettiv ta' impjiegi (ĠU L 225, tat-12.8.1998, p. 16). [47] Id-Direttiva tal-Kunsill 77/187/KEE ta' l-14 ta' Frar 1977 dwar l-approssimazzjoni tal-liġijiet ta' l-Istati Membri li għandhom x'jaqsmu ma' salvagwardji tad-drittijiet ta' l-impjegati fil-każ ta' trasferiment ta' intrapriża, negozju jew partijiet minn negozju (ĠU L 61, tal-5.3.1977, p. 26) kif emendata bid-Direttiva tal-Kunsill 98/50/KE (ĠU L 201, tas-17.7.1998, p. 88). [48] Id-Direttiva tal-Kunsill 94/45/KE tat-22 ta' Settembru 1994 dwar l-istabbiliment ta' Kunsill Ewropew tax-Xogħlijiet jew proċedura f'intrapriżi fuq skala tal-Komunità u gruppi fuq skala tal-Komunità ta' intrapriżi bil-għan li l-impjegati jiġu nfurmati u kkonsultati (ĠU L 254, tat-30.9.1994, p. 64), kif emendata bid-Direttiva 97/74/KE (ĠU L 10, tas-16.1.1998, p. 22). [49] Il-Kummissjoni ma taċċettax divestituri ffinanzjati mill-bejjiegħ minħabba l-impatt li dan għandu fuq l-indipendenza tal-kumpanija divestita. [50] Dan l-aktar probabbli li jseħħ fejn l-istruttura tas-suq hija diġà kkonċentrata ħafna u fejn ir-rimedju jittrasferixxi s-sehem tas-suq lil parteċipant fis-suq ieħor. [51] COMP/M.1628 - TotalFina/Elf – pompi tal-petrol tal-motorway. [52] Id-Deċiżjoni tal-Kummissjoni tad-29 ta' Settembru 1999 (Il-każ M.1383 - Exxon/Mobil) u d-Deċiżjoni tal-Kummissjoni tat-2 ta' Frar 2000 fil-Każijiet ta' tkomplija M.1820 – Dissoluzzjoni tal-BP/JV (mhux ippubblikata) u M.1822 - Dissoluzzjoni tal-Mobil/JV (ĠU C 112, tad-19.4.2000, p. 6). --------------------------------------------------